Ir-Regolament tal-Kunsill (KEE) Nru 1251/77
tas-17 ta’ Mejju 1977
rigward l-importazzjoni ta’ granza, ponot, u residwi oħra li ġew mit-tgħarbiel, it-tħin jew b’xi xogħol ieħor ta’ ċereali li oriġinaw fir-Repubblika Għarbija ta’ l-Eġittu
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabilixxi l-Komunità Ekonomika Ewropea, u b’mod partikolari l-Artikoli 43 u 113 tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Billi l-Ftehim ta’ Kooperazzjoni bejn il-Komunità Ekonomika Ewropea u r-Repubblika Għarbija ta’ l-Eġittu u l-Ftehim Interim fuq l-implimentazzjoni avvanzata ta’ ċertu disposizzjonijiet tal-Ftehim ta’ Kooperazzjoni ġew ffirmati fit-18 ta’ Jannar 1977;
Billi l-Artikolu 20 tal-Ftehim ta’ Kooperazzjoni u l-Artikolu 13 tal-Ftehim Interim jipprovdu li, bla ħsara għall-kondizzjoni li r-Repubblika Għarbija ta’ l-Eġittu timposta ħlas speċjali fuq esportazzjoni ta’ granza, ponot u residwi li gew mit-tgħarbiel, bit-tħin jew b’xi xogħol ieħor ta’ ċereali li jaqgħu taħt is-subintestatura 23.02 A tat-Tariffi Komuni tad-Dwana, il-komponent varjabbli ta’ mpost ta’ importazzjoni jkun imnaqqas b’ammont ugwali għal 60 % tal-medja tal-komponenti varjabbli ta’ l-imposti fuq il-prodott konċernat għat-tliet xhur qabel ix-xahar li dan l-ammont jiġi stabbilit;
Billi dan il-ħlas speċjali fuq l-esportazzjoni irid jiġi rifless fil-prezz ta’ l-importazzjoni ta’ dawn il-prodotti fil-Komunità;
Billi, sabiex jiżgura li dawn il-Patti ta’ Ftehim huma applikati kif suppost, għandhom jittieħdu miżuri li jġiegħelu l-importatur, fil-perjodu li l-granza, ponot u r-residwi l-oħra huma mportati, iforni prova li l-ħlas speċjali fuq l-esportazzjoni ġie mpost mir-Repubblika Għarbija ta’ l-Eġittu;
Billi, skond inter alia għal bdil ta’ ittri rigward l-Artikolu 20 tal-Ftehim ta’ Kooperazzjoni u l-Artikolu 13 tal-Ftehim Interim bejn il-Komunità Ekonomika Ewropea u ir-Repubblika Għarbija ta’ l-Eġittu rigward l-importazzjoni fil-Komunità ta’ granza u ponot li joriġinaw fir-Repubblika Għarbija ta’ l-Eġittu, dawn il-Patti ta’ Ftehim jinħtieġu regoli dettaljati għat-twettieq,
ADDOTTAT DAN IR-REGOLAMENT:
Artikolu 1
Il-komponent varjabbli ta’ mposti fuq l-importazzjoni fil-Komunità ta’ granza, ponot u residwi oħra li gew mit-tgħarbiel, bit-tħin jew b’xi xogħol ieħor ta’ ċereali li jaqgħu taħt is-subintestatura 23.02 A tat-Tariffi Komuni tad-Dwana li oriġinaw fir-Repubblika Għarbija ta’ l-Eġittu se jkun l-impost ikkalkulat skond l-Artikolu 2 tar-Regolament tal-Kunsill (KEE) Nru 2744/75 tad-29 ta’ Ottubru 1975 fuq is-sistema ta’ l-importazzjoni u l-esportazzjoni ta’ prodotti pproċessati minn ċereali u minn ross [2], nieqes l-ammont ekwivalenti ta’ 60 % tal-medja tal-komponenti varjabbli fuq l-imposti tal-prodott konċernat għat-tliet xhur qabel ix-xahar li t-tali ammont huwa stabbilit.
Artikolu 2
L-Artikolu 1 għandu japplika għal kull importazzjoni li tiegħu l-importatur jista’ jforni prova li l-ħlas speċjali fuq l-esportazzjoni ġie mpost mir-Repubblika Għarbija ta’ l-Eġittu skond l-Artikolu 20 tal-Ftehim ta’ Kooperazzjoni u l-Artikolu 13 tal-Ftehim Interim.
Artikolu 3
Jekk ikun neċessarju, regoli ddetaljati ta’ l-applikazzjoni ta’ dan ir-Regolament, partikolarment rigward l-iffissar ta’ l-ammonti li biħ l-impost jrid jiġi mnaqqas, ikunu addotati skond il-proċedura stabbilita fl-Artikolu 26 tar-Regolament tal-Kunsill (KEE) Nru 2727/75 tad-29 ta’ Ottubru 1975 fuq l-organizzazzjoni komuni tas-suq fiċ-ċereali [3].
Artikolu 4
Dan ir-Regolament għandu jidħol fis-seħħ fit-tielet jum ta’ wara li jiġi ppublikat fil-Ġurnal Uffiċjali tal-Komunitajiet Ewropej.
Dan għandu japplika mill-bidu fis-seħħ tal-Ftehim Interim bejn il-Komunità Ekonomika Ewropea u r-Repubblika Għarbija ta’ l-Eġittu.
Dan ir-Regolament għandu jorbot fl-intier tiegħu u japplikabli direttament fl-Istati Membri kollha.
Magħmul fi Brussel, fis-17 ta’ Mejju 1977.